太湖詩 石板
作者：皮日休
朝代：唐

paragraphs: 翠石數百步，如板漂不流。
空疑水妃意，浮出青玉洲。
中若瑩龍劒，外唯疊蛇矛。
狂波忽然死，浩氣清且浮。
似將翠黛色，抹破太湖秋。
安得三五夕，攜酒櫂扁舟。
召取月夫人，嘯歌於上頭。
又恐霄景闊，虛皇拜仙侯。
欲建九錫碑，當立十二樓。
瓊文忽然下，石板誰能留。
此事少知者，唯應波上鷗。